2014.gada Noteikumi Nr.

Rīgā (prot. Nr. .§)

**Valsts atbalsta piešķiršanas kārtība piena šķirņu slaucamo govju produktivitātes datu izvērtēšanai**

Izdoti saskaņā ar

Lauksaimniecības un lauku attīstības

likuma 5.panta 3.1 un ceturto daļu

1. Noteikumi nosaka kārtību, kādā piešķir valsts atbalstu piena šķirņu slaucamo govju produktivitātes datu izvērtēšanai (turpmāk – atbalsts).

2. Atbalsta mērķis ir sekmēt augstražīgu piena šķirņu slaucamo govju audzēšanu piensaimniecības nozarē, mērķtiecīgi izmantojot augstvērtīgas piena šķirņu slaucamās govis, lai saglabātu un uzlabotu to genotipu un veicinātu augstvērtīgu jaundzīvnieku ataudzēšanu ganāmpulkos.

3. Atbalstu sniedz saskaņā ar Komisijas 2014.gada 25.jūnija Regulu (EK) Nr.[702/2014](http://eur-lex.europa.eu/LexUriServ/LexUriServ.do?uri=OJ:L:2006:358:0003:01:LV:HTML), ar kuru konkrētas atbalsta kategorijas lauksaimniecības un mežsaimniecības nozarē un lauku apvidos atzīst par saderīgām ar iekšējo tirgu, piemērojot Līguma par Eiropas Savienības darbību 107. un 108.pantu (Eiropas Savienības Oficiālais Vēstnesis, 2014.gada 1.jūlijs, L 193).

4. Atbalsts sedz līdz 70 procentiem no izmaksām, kas saistītas ar piena šķirņu slaucamo govju produktivitātes kontroli veiktajiem testiem, lai noteiktu to produktivitāti.

5. Kopējais atbalsta apmērs, lai segtu ar piena šķirņu slaucamo govju produktivitātes datu noteikšanu un izvērtēšanu saistītās administratīvās izmaksas (turpmāk – pakalpojums), ir 6 000 000 *euro*.

6. Uz atbalstu pakalpojuma sniegšanā var pretendēt komersants, biedrība, nodibinājums vai kooperatīvā sabiedrība (turpmāk – pretendents), ja ir ievēroti šādi nosacījumi:

6.1. pretendentam ir piešķirts šķirnes dzīvnieku audzētāju organizācijas statuss atbilstoši normatīvajiem aktiem par šķirnes lauksaimniecības dzīvnieku audzētāju organizāciju atbilstības kritērijiem un šķirnes lauksaimniecības dzīvnieku audzētāju organizācijas statusa piešķiršanu, un pēc šī statusa piešķiršanas pretendents ciltsdarba jomā darbojas vismaz vienu gadu;

6.2. pretendents sniedz pakalpojumu:

6.2.1. ganāmpulkā, kurš reģistrēts un kura lauksaimniecības dzīvnieki un novietne ir reģistrēti atbilstoši normatīvajiem aktiem par lauksaimniecības dzīvnieku, to ganāmpulku un novietņu reģistrēšanu, kā arī lauksaimniecības dzīvnieku apzīmēšanu (turpmāk – ganāmpulks);

6.2.2. ganāmpulkā, kura īpašniekam saskaņā ar normatīvajiem aktiem par piena kvotas administrēšanu ir piešķirta piegādes kvota un kurš nodod pienu pārstrādei.

7. Lauku atbalsta dienests atbalstu 46 *euro* apmērā par vienas piena šķirņu slaucamās govs produktivitātes datu noteikšanu un izvērtēšanu pretendentam piešķir kā vienreizēju maksājumu.

8. Lauku atbalsta dienests atbalstu nepiešķir, ja:

8.1. atbalsta pretendentam ar tiesas spriedumu ir pasludināts maksātnespējas process vai ar tiesas spriedumu tiek īstenots tiesiskās aizsardzības process, vai ar tiesas lēmumu tiek īstenots ārpustiesas tiesiskās aizsardzības process, vai ir uzsākta bankrota procedūra, piemērojama sanācija vai mierizlīgums, vai tā saimnieciskā darbība ir izbeigta;

8.2. atbalsta pretendents ir saņēmis glābšanas atbalstu un vēl nav atmaksājis aizdevumu vai atsaucis garantiju vai ir saņēmis pārstrukturēšanas atbalstu, un uz to joprojām attiecas pārstrukturēšanas plāns.

9. Lai saņemtu atbalstu, pretendents līdz 2014.gada 1.oktobrim Lauku atbalsta dienestā iesniedz šo noteikumu [6.2.apakšpunktā](http://likumi.lv/doc.php?id=243612&search=on#p9) minētajām prasībām atbilstošu piena šķirņu slaucamo govju apsekoto ganāmpulku īpašnieku sarakstu (pielikums). Sarakstu iesniedz papīra dokumenta formā (pievienojot vai nosūtot elektronisko versiju) vai elektroniska dokumenta veidā (ja attiecīgais dokuments sagatavots atbilstoši normatīvajiem aktiem elektronisko dokumentu noformēšanas jomā).

10. Ja atbalsta saņemšanai ir vairāki pretendenti un šo noteikumu [9.punktā](http://likumi.lv/doc.php?id=243612&search=on#p19) minētajos sarakstos tie norāda vienu un to pašu apsekoto ganāmpulku, atbalstu par konkrēto ganāmpulku nepiešķir. Ja pretendents sniedzis nepatiesu informāciju vai pārkāpis šo noteikumu [6.punktā](http://likumi.lv/doc.php?id=243612&search=on#p6) minētās prasības, Lauku atbalsta dienests mēneša laikā pēc pārkāpuma konstatēšanas atbilstoši normatīvajiem aktiem par kārtību, kādā administrē Eiropas Lauksaimniecības garantiju fondu, Eiropas Lauksaimniecības fondu lauku attīstībai un Eiropas Zivsaimniecības fondu, kā arī valsts un Eiropas Savienības atbalstu lauksaimniecībai, lauku un zivsaimniecības attīstībai, pieprasa atbalsta atmaksu.

11. Lauku atbalsta dienests līdz 2014.gada 15.oktobrim pēc šo noteikumu [9.punktā](http://likumi.lv/doc.php?id=243612&search=on#p19) minēto dokumentu saņemšanas izvērtē to atbilstību šo noteikumu prasībām un pieņem lēmumu par atbalsta piešķiršanu vai par atteikumu piešķirt atbalstu.

12. Atbalstu izmaksā, nepārsniedzot šo noteikumu [5.punktā](http://likumi.lv/doc.php?id=243612&search=on#p4) atbalsta pasākumam paredzēto finansējumu. Ja atbalsta pieprasījums pārsniedz piešķirto finansējuma apmēru, Lauku atbalsta dienests veic norēķinus, proporcionāli samazinot šo noteikumu 7.punktā minēto atbalsta apmēru par vienu dzīvnieku.

13. Šo noteikumu 11.punktā minēto lēmumu pretendents var apstrīdēt vai pārsūdzēt [Lauku atbalsta dienesta likumā](http://likumi.lv/doc.php?id=5152) noteiktajā kārtībā.

Ministru prezidente L.Straujuma

Zemkopības ministrs J.Dūklavs

2014.08.26. 12:19

618

B.Ingiļāvičute

67027661, Biruta.Ingilavicute@zm.gov.lv